  Наталья Тетерина Вань мылкыд карисьёслы удмурт кылэз дышетонъя курсъёс Ижкарын 2-тӥ коньывуонэ кутскозы. Со сярысь элькунлэн Йӧскалык политикая министерствоез ивортэ. Дышетскон 3 толэзь — коньывуонысен толсурозь — кыстӥськоз. Занятиос 5 интыын ортчозы: — Калыкъёслэн эшъяськон юртазы (Орджоникидзе нимо урам, 33а); — Гуманитарной лицейын (Шишкин нимо урам, 3); — К. Герд нимо удмурт йӧскалык гимназиын (Петров нимо урам, 19); — Удмурт кун университетын (Университетской урам, 1); — Флор Васильев нимо лыдӟетъюртын (Пионерилы 50 ар урам, 22). 27-тӥ куарусёнэ 18 часын Калыкъёслэн эшъяськон юртсылэн 2-тӥ этажаз дышетскыны мылкыд карисьёс понна нырысетӥ пумиськон ортчоз. Отын ужрадлыкен но дышетӥсьёсын тодматозы. Гожтӥськыны «ВКонтакте» мерлыко вотэсысь бам пыр луэ. Тодэ вайытом, удмурт кылэз дышетонъя курсъёсты радъян понна Йӧскалык политикая министерство коньдон висъя. Кылем курсъёс элькунмылэн шоркараз но куд-ог ёросъёсаз ортчизы. Азьвыл занятиос 1-тӥ коньывуонэ кутскозы шуыса ивортӥзы. Тегъёс: Дышетон Ижкар Удмуртия удмурткыл  